එල් ටී ටී ඊ සංවිධානය ක්‍රියාත්මක ව පැවැති සමයේ කොළඹ හා තදාසන්න ප්‍රදේශවලට මහා විනාශයක් සිදු කිරිමට ගෙන්වා සඟවා ඇති මෙතෙක් හමු නොවු ටොන් එකක් බරැති අධිබලැති බෝම්බය සොයා ගැනීම සදහා රක්ෂිතබන්ධනාගාර ගත ව සිටින කොටි බුද්ධි අංශ නායකයා කොළඹ ත්‍රස්ත විමර්ශන අංශය වෙත මුදා හරින ලෙසට කොළඹ අතිරේක මහේස්ත්‍රාත් නිරෝෂා ප්‍රනාන්දු මහත්මිය ඊයේ (04) කොළඹ බන්ධනාගාර අධිකාරිවරයාට නියෝග කළාය.මේ බෝම්බය සමඟ ටී 56 ගිනි අවි 7ක් ,ස්වයංක්‍රිය පිස්තෝල 9ක්,එල් එම් ජි වර්ගයේ ගිනි අවි 3ක් ,ටී 56 පතරෝම් 3500ක් ,මුදල් ලක්ෂ 100ක ,ලක්ෂ 80ක් වටිනා චෝක්ලට් බන්ඩල් දෙකක් ද කොළඹ ප්‍රදේශයට ආසන්න ප්‍රදේශයක සඟවා ඇති බවට තොරතුරු අනාවරණය වි ඇති බව පැවසු කොළඹ ත්‍රස්ත විමර්ශන අංශය ඒවා සොයා ගැනිම සදහා කොටි බුද්ධි අංශ සමාජිකයා දින තුනකට තමා වෙත මුදා හරින ලෙසට අධිකරණයෙන් ඉල්ලීම කරනු ලැබිය.කොළඹ හා තදාසන්න ප්‍රදේශවල සඟවා ඇති මේ පුපුරණ ද්‍රව්‍ය ,ගිනි අවි හා මුදල් ආරක්ෂක අංශ වෙත පෙන්වා බාර දීමට මෙසේ රිමාන්ඩ් බන්ධනාගාර ගත කොට සිටින කොටි බුද්ධි අංශ නායක වවුනියාවේ පදිංචි බාලසුබ්‍රමනියම් රාජේන්ද්‍ර කුමාර් නැමැත්තා මෙසේ ත්‍රස්ත විමර්ශන අංශය වෙත මුදා‍ හැරිමට නියෝග නිකුත්විණ.ගම්පහ අත්තනගල්ල අධිකරණවල පවතින නඩු හතරක් සම්බන්ධයෙන් දැනට කොළඹ මැගසින් බන්ධනාගාරගතව සිටින කොටි බුද්ධි අංශ නායකයා අදළ පුපුරණ ද්‍රව්‍ය, ගිනිඅවි හා මුදල් ආදිය සඟවා ඇති ස්ථාන ගැන දන්නා බව පැවසු ත්‍රස්ත විමර්ශන කොට්ඨාසය කොටි සංවිධානය ක්‍රියාත්මකව පැවැති සමයේ එහි බුද්ධි අංශයේ ක්‍රියාකාරි සමාජිකයෙකු ලෙස මොහුගේ දැනුවත් විම මත මේ භාණ්ඩ සඟවා ඇති බව පැවසීය.තවද මේ සැකකරු විසින් ගිනි අවි ,පුපුරණ ද්‍රව්‍ය හා මුදල් සැඟවු ස්ථාන සම්බන්ධයෙන් කරුණු දන්නා බවට බන්ධනාගාර අධිකාරිවරයාට ලිඛිත ප්‍රකාශයක් ඉදිරිපත් කර ඇති බව පැවසු කොළඹ ත්‍රස්ත විමර්ශන අංශයේ ස්ථානාධිපති ප්‍රධාන පොලිස් පරික්ෂක ප්‍රසන්න ද අල්විස් මහතා ඒකි ද්‍රව්‍ය සඟවා ඇති ස්ථාන ඔහු ලවා හදුනා ගත යුතු ව ඇතැයි පැවසිය.